জাতির দুই সন্ধিক্ষণের নায়ক | উপসম্পাদকীয় | Jugantor
বৃহস্পতিবার, ৩১ আগস্ট ২০১৭
ই-পেপার
ফনেটিক ইউনিজয়
সার্চ

আজকের পত্রিকা
প্রথম পাতা
শেষ পাতা
খেলা
খবর
দশ দিগন্ত
শিল্প বাণিজ্য
আনন্দ নগর
টিউটোরিয়াল
বাতায়ন
উপসম্পাদকীয়
বাংলার মুখ
নগর-মহানগর
আইটি বিশ্ব
ঘরে বাইরে
উত্তরের জনপদ
আবহমান চট্টগ্রাম
রাজধানীর খবর
জাতীয়
আন্তর্জাতিক
সম্পাদকীয়
খেলা
অর্থনীতি
সারা দেশ
বিনোদন
শিক্ষাঙ্গন
পবিত্র হজ
ফিচার
প্রতিমঞ্চ (৩০ মে, ২০১৭)ঘরে বাইরে (৩০ মে, ২০১৭)সাহিত্য সাময়িকী (২৬ মে, ২০১৭)ইসলাম ও জীবন (২৬ মে, ২০১৭)সুস্থ থাকুন (২৭ মে, ২০১৭)সুরঞ্জনা (২৯ মে, ২০১৭)অর্থনীতি (২৮ মে, ২০১৭)তারাঝিলমিল (২৫ মে, ২০১৭)স্বজন সমাবেশ (২৪ মে, ২০১৭)প্রকৃতি ও জীবন (২৭ মে, ২০১৭)পরবাস (২০ মে, ২০১৭)বৈশাখ সংখ্যা (১৪ এপ্রিল, ২০১৭)চাকরির খোঁজ (২৬ মে, ২০১৭)স্বাধীনতা দিবস সংখ্যা (২৬ মার্চ, ২০১৭)আন্তর্জাতিক নারী দিবস (০৮ মার্চ, ২০১৭)আলোকচিত্রে মহান স্বাধীনতা দিবস (২৭ মার্চ, ২০১৭)আলোকচিত্রে বর্ষবরণ (১৬ এপ্রিল, ২০১৭)বিচ্ছু (২৮ মে, ২০১৭)
দ্বিতীয় সংস্করণ
বিচ্ছু
প্রথম পাতা
শেষ পাতা
খেলা
খবর
দশ দিগন্ত
শিল্প বাণিজ্য
আনন্দ নগর
টিউটোরিয়াল
বাতায়ন
উপসম্পাদকীয়
বাংলার মুখ
নগর-মহানগর
আইটি বিশ্ব
ঘরে বাইরে
উত্তরের জনপদ
আবহমান চট্টগ্রাম
রাজধানীর খবর
আজকের পত্রিকা / উপসম্পাদকীয়
ড. মাহবুব উল্লাহ্    |
প্রকাশ : ৩০ মে, ২০১৭ ০০:০০:০০ | অাপডেট: ৩০ মে, ২০১৭ ০১:০৩:০৯ প্রিন্ট
শতফুল ফুটতে দাও
জাতির দুই সন্ধিক্ষণের নায়ক
আজ ৩০ মে। ১৯৮১ সালের এই তারিখে দিবাগত রাতে বাংলাদেশের রাষ্ট্রপতি জিয়াউর রহমান তারই সেনাবাহিনীর কিছুসংখ্যক বিপথগামী সেনা অফিসারদের এক অভ্যুত্থানে শাহাদতবরণ করেন। শহীদ জিয়ার শাহাদতবরণের ঘটনার স্থলটি ছিল চট্টগ্রাম সার্কিট হাউস। অভ্যুত্থানকারীরা ভেবেছিল তাকে হত্যা করতে পারলেই তার আদর্শের ধারাবাহিকতার মৃত্যু হবে। কিন্তু শহীদ জিয়া এমন এক রাষ্ট্রদর্শন এবং রাজনৈতিক আদর্শ নির্মাণ করেছিলেন, যা অনির্বাণ শিখার মতো আজও আলোক বিচ্ছুরণ করছে। এদেশে তার নিন্দুকের সংখ্যা খুব কম নয়। যতই দিন যাচ্ছে, নিন্দা জ্ঞাপনকারীরা তার বিরুদ্ধে নানা অপবাদ দিচ্ছে। তবে এর ফলে তার মহত্ত্ব খুব একটা ম্লান হয়ে যাচ্ছে না, বরং নিন্দুকরা শুধু নিজেদের খাটো করছে। দেশব্যাপী কোটি কোটি মানুষ আজও তাকে পরম শ্রদ্ধাভরে স্মরণ করে। তার দেশপ্রেম এখনও দেশবাসীর মধ্যে দেশমাতৃকার প্রতি মমত্ব ও ভালোবাসাকে প্রতিটি মুহূর্তে নতুনতর চেতনায় জাগ্রত করে। শহীদ জিয়া এদেশবাসীর স্মৃতিপটে চির অমর হয়ে থাকবেন। ঘাতকের বুলেট তার বুকের রক্ত ঝরাতে পেরেছিল; কিন্তু তার প্রাণ কেড়ে নিতে পারেনি। এ প্রাণের অনুভব তার দেশপ্রেমে, তার কর্মচাঞ্চল্যে এবং তার কলংকহীন আর্থিক সততায়।
শহীদ জিয়া প্রচলিত অর্থে রাজনীতিবিদ ছিলেন না। তিনি ছিলেন একজন পেশাদার সৈনিক। সৈনিক জীবনে তার সাফল্য ও কৃতিত্ব কম ছিল না। সৈনিক জীবনেও তার স্বদেশপ্রেমের স্বতঃস্ফূর্ত অভিব্যাপ্তি ঘটেছিল। পাকিস্তান সেনাবাহিনীতে কথাবার্তা হতো প্রধানত উর্দু ভাষায়। এমনকি বাঙালি সৈনিকরাও উর্দুর মাধ্যমে কথোপকথনে অভ্যস্ত হয়ে উঠত। শহীদ জিয়া যখন পাকিস্তান সেনাবাহিনীর অফিসার ছিলেন, তখন বাঙালি সৈনিকরা তাদের সমস্যার কথা বলতে তার শরণাপন্ন হতো। এদের মধ্যে যারা উর্দুতে কথা বলত তিনি তাদের ওপর বিরক্ত হতেন এবং বলতেন, আপনারা কি আমার সঙ্গে বাংলায় কথা বলতে পারেন না? একজন পেশাদার সেনা কর্মকর্তা হয়েও তিনি নিজ মাতৃভূমি এবং মাতৃভাষার প্রতি অকৃত্রিম ভালোবাসা ও দরদ প্রকাশে কোনো রকম আড়ষ্টতা প্রদর্শন করেননি। পূর্ব বাংলায় পাকিস্তানি জাতীয়তাবাদকে ছাপিয়ে ধীরে ধীরে যে বাঙালি জাতীয়তাবাদের উন্মেষ ঘটছিল, সেই তরঙ্গের অভিঘাত থেকে শহীদ জিয়াও মুক্ত ছিলেন না। বস্তুত পাকিস্তান সেনাবাহিনীতে যেভাবে বাঙালি সৈনিক ও অফিসারদের তুচ্ছ-তাচ্ছিল্য করা হতো, তার ফলে শহীদ জিয়ার মধ্যেও একটি বিদ্রোহী সত্তার অংকুরোদগম ঘটছিল।
শহীদ জিয়াউর রহমান আমাদের জাতীয় জীবনের দুটি চরম সংকট মুহূর্তে তার সহজাত প্রবৃত্তি নিয়ে যে ঐতিহাসিক ভূমিকা পালন করেছিলেন, তাই তাকে এদেশের কোটি কোটি মানুষের হৃদয়ের কাছাকাছি নিয়ে এসেছিল। বাংলাদেশের প্রতিটি লোকালয়ে, প্রতিটি গৃহে তার নাম উচ্চারিত হতো পরম গর্ব ও ভালোবাসায়। ১৯৭১-এর ২৫ মার্চের কালরাতে পাকিস্তানি সেনাবাহিনী তৎকালীন পূর্ব বাংলায় নির্মম গণহত্যা শুরু করে। পরিস্থিতি এমন ছিল যে মানুষ কী করবে বুঝে উঠতে পারছিল না। ট্রাডিশনাল রাজনৈতিক নেতৃত্ব তখন আত্মরক্ষায় ব্যস্ত। ইতিহাসের এক মাহেন্দ্রক্ষণে জিয়া চট্টগ্রামে বাঙালি সৈনিকদের নিয়ে ঘোষণা করলেন, ডব ৎবাড়ষঃ. অর্থাৎ আমরা বিদ্রোহ করছি। এর পরপরই তিনি চট্টগ্রামের কালুরঘাট বেতার কেন্দ্র থেকে আমাদের মহান নেতা বঙ্গবন্ধু শেখ মুজিবুর রহমানের পক্ষ থেকে স্বাধীনতার ঘোষণা প্রদান এবং শান্তিকামী বিশ্বের সমর্থন ও সহযোগিতা কামনা করলেন। অথচ ততক্ষণে শেখ মুজিবুর রহমান পাকিস্তানিদের হাতে বন্দি হয়ে পড়েছেন। বারবার তার এই ঘোষণা কালুরঘাট বেতার কেন্দ্র থেকে প্রচারিত হতে থাকল। চট্টগ্রামে তিনি পাকিস্তানি সেনাদের বিরুদ্ধে প্রতিরোধ গড়ে তুললেন। ক্ষীণ আওয়াজে হলেও তার এ ঘোষণা বাংলাদেশের হতবিহ্বল শত-সহস্র নারী-পুরুষ, শিশু-কিশোররা শুনতে পেয়েছিল। তারা ভাবতে শুরু করল, পাকিস্তানিদের বিরুদ্ধে প্রতিরোধযুদ্ধ শুরু হয়ে গেছে। তাদের হতাশ হওয়ার কোনো কারণ নেই। এমনকি প্রবাসী সরকারের প্রধানমন্ত্রী মরহুম তাজউদ্দীন আহমদ তার প্রথম বেতার ভাষণে জিয়ার নেতৃত্বে চট্টগ্রামের যুদ্ধকে স্তালিনগ্রাদের যুদ্ধের সঙ্গে তুলনা করেছিলেন। একজন নাম না জানা মেজরের নাম তখন ছড়িয়ে পড়েছে বাংলাদেশের শহর ও গ্রামের অট্টালিকা থেকে শুরু করে পর্ণকুটির পর্যন্ত। এভাবেই জিয়া এদেশের প্রতিটি মানুষের কাছে পরিচিত হয়ে ওঠেন। বাংলাদেশের ঘরে ঘরে তার নাম ছড়িয়ে পড়ল। তিনি ইতিহাসের পাদপ্রদীপের নিচে এসে দাঁড়ালেন। একজন অপরিচিত সৈনিক তার একটি ঐতিহাসিক সিদ্ধান্তের মধ্য দিয়ে মানুষের হৃদয়ে স্থান করে নিলেন। জাতির এই সংকট মুহূর্তে তার এই ঐতিহাসিক ভূমিকা তাকে ইতিহাসের একটি চিরস্থায়ী আসনে আসীন করল। তার ঘোষণা যুদ্ধরত বাঙালি সৈনিক ও মুক্তিযোদ্ধাদের গভীরভাবে অনুপ্রেরণা জোগাল।
যুদ্ধের ৯ মাসে তার ভূমিকা ও নানা উদ্যোগ ইতিমধ্যে ইতিহাসের আলোচ্য বিষয়ে পরিণত হয়েছে। তার বিস্তারিত বিবরণ এখানে তুলে ধরার সুযোগ নেই। যুদ্ধশেষে তিনি সেনাবাহিনীর দায়িত্বে ফিরে এলেন। যুদ্ধকালীন তার ভূমিকা তাকে বাঙালি সৈনিকদের মধ্যে অত্যন্ত জনপ্রিয় করে তুলেছিল। তিনি বাংলাদেশ সেনাবাহিনীর ডেপুটি চিফ অব স্টাফ এবং পরবর্তী সময়ে চিফ অব স্টাফের পদ অলংকৃত করেছিলেন। সৈনিকরা তার প্রতি ছিল গভীর আস্থাবান।
১৯৭৫-এর ১৫ আগস্টের বিয়োগান্তক ঘটনার পর বাংলাদেশ সেনাবাহিনীতে এক উথাল-পাথাল পরিস্থিতির সৃষ্টি হয়। ১৯৭৫-এর ৩ নভেম্বর ব্রিগেডিয়ার খালেদ মোশাররফের নেতৃত্বে আরেকটি অভ্যুত্থানের ঘটনা ঘটে। খালেদ মোশাররফ মেজর জেনারেল পদে নিজেকে উন্নীত করে সেনাপ্রধানের দায়িত্ব গ্রহণ করেন। জিয়া তখন খালেদ মোশাররফের অনুগতদের হাতে বন্দি। কিন্তু সাধারণ সৈনিকরা জিয়ার বন্দিদশা এবং খালেদ মোশাররফের ক্ষমতা দখলের প্রয়াস মেনে নিতে পারেনি। ৩ থেকে ৬ নভেম্বর মধ্যরাত পর্যন্ত বাংলাদেশের জনগণ বুঝতে পারেনি রাষ্ট্রক্ষমতা কার হাতে। বস্তুত এই সময়টিতে বাংলাদেশে প্রায় এক সরকারবিহীন অবস্থা বিরাজ করছিল। যে কোনো রাষ্ট্রের নাগরিকদের জন্য এরকম পরিস্থিতি শংকা ও অসহায়ত্বের জন্ম দেয়। সত্যিকার অর্থে সেই দিনগুলোতে সাধারণ মানুষ দারুণ অসহায়বোধ করছিল। যৌক্তিক কিংবা অযৌক্তিক যে কোনো কারণেই হোক না কেন, সাধারণ সৈনিকরা খালেদ মোশাররফের অভ্যুত্থানকে আধিপত্যবাদের কুটিল চক্রান্ত হিসেবে ভাবতে শুরু করল। তাদের এ সন্দেহ ও অবিশ্বাসের বিস্ফোরণ ঘটল ৬ নভেম্বর দিবাগত রাতে। অর্থাৎ ৭ নভেম্বরের প্রথম প্রহরে সিপাহি-জনতার অভ্যুত্থানের মধ্য দিয়ে। অভ্যুত্থানকারী সিপাহিরা জিয়াউর রহমানকে বন্দিদশা থেকে মুক্ত করে রাষ্ট্রীয় দায়িত্ব গ্রহণের কর্তব্যে অভিষিক্ত করল। জিয়াউর রহমান স্বতঃপ্রণোদিত হয়ে এই দায়িত্ব গ্রহণ করেননি। নেপোলিয়নের মতো তিনি বলেননি, I found the crown on the street and I pecked it up on the point of my sword. সুতরাং সমালোচকরা জিয়াউর রহমানকে একজন ক্ষমতার জবরদখলকারী হিসেবে চিহ্নিত করলেও ঘটনা পরম্পরা তা প্রমাণ করে না। বরং তিনি যদি সেদিন না থাকতেন, তাহলে বাংলাদেশ নিমজ্জিত হতো চরম বিশৃংখলা ও নৈরাজ্যে। সে সময় বিদ্রোহী সেনাদের মধ্যে বিভিন্ন বিপরীতমুখী প্রবণতা বাংলাদেশ রাষ্ট্রটিকে ভয়াবহ সংকটের মুখোমুখি দাঁড় করিয়েছিল। জিয়া অপরিসীম ধৈর্য, সাহসিকতা ও নিষ্ঠার সঙ্গে সেনাবাহিনীতে বিদ্যমান নৈরাজ্য নিয়ন্ত্রণ করে কাক্সিক্ষত শৃংখলা ফিরিয়ে আনেন। সামরিক বাহিনীবিহীনভাবে কোনো আধুনিক রাষ্ট্র কল্পনা করা যায় না। কল্পনা করা যায় না সেই রাষ্ট্রের স্বাধীনতা ও সার্বভৌমত্ব। জিয়া সেনাবাহিনীতে বিদ্যমান চেইন অব কমান্ডের ঘাটতি পূরণ করেন। এ কাজে তিনি যে দক্ষতা ও সাহসের পরিচয় দিয়েছিলেন এবং যে নেতৃত্বগুণ প্রদর্শন করেছিলেন, তাতে তার কোনো বিকল্প ছিল না। একটি সদ্য স্বাধীন জাতির স্বাধীনতাকে সুসংহত করতে তার অনবদ্য ভূমিকা তাকে ইতিহাসের পাতায় গৌরবমণ্ডিতভাবে অনাগত দিনগুলোতে স্থান দেবে বলেই আমার বিশ্বাস।
প্রাথমিকভাবে সেনাবাহিনীতে শৃংখলা প্রতিষ্ঠায় তিনি সফল হলেও তার বিরুদ্ধে ১৯টি সামরিক অভ্যুত্থানের চেষ্টা হয়েছিল। প্রতিটি অভ্যুত্থান নিষ্ক্রিয় করে দিতে তিনি সফল হলেও ১৯৮১-এর ৩০ মের অভ্যুত্থানটি তিনি নিয়ন্ত্রণ করতে পারেননি। জীবন দিয়ে তাকে এর মূল্য দিতে হয়েছিল। সেই অভ্যুত্থান ছিল কিছু সেনা কর্মকর্তার উচ্চাভিলাষের ফল। তিনি সৈনিকদের মধ্যে এতই জনপ্রিয় ছিলেন যে, কোনো সিপাহি-অফিসার সেই উচ্চাভিলাষের ডাকে সাড়া দেয়নি। শুধু সৈনিক নয়, জনগণের মধ্যে তিনি এত প্রিয় হয়ে উঠেছিলেন, তার শেষ যাত্রায় লাখ লাখ লোকের সমাগম হয়েছিল। অনেকে অঝোরে কেঁদেছিলেন। অনেকের মনে সেদিন এই শংকা উঁকি দিয়েছিল, দেশটির কী হবে! জিয়ার মৃত্যুকে আমেরিকান ফুল চাষী গধৎু ঊষরুধনবঃয ঋৎুব (১৯০৫-২০০৪)-এর ভাষায় বলা যায় : Do not stand at my grave and weep, I am not there, I do not sleep, I am a thousand winds that blow.
জিয়া বাংলাদেশের জাতীয়তাবাদ এবং এর স্বাধীনতা ও সার্বভৌমত্ব সম্পর্কে গভীরভাবে ভেবেছিলেন। তার এই ভাবনা অবাস্তব ও সারবত্তাহীন ছিল না। তার দৃষ্টিতে বাংলাদেশের জাতীয়তাবাদের উপাদানগুলো ছিল ভাষা, মুক্তিযুদ্ধ, ধর্ম ও ভূগোল। একথা সত্য, সমগ্র বাঙালি জাতি সংখ্যার দিক থেকে বাংলাদেশের বাঙালিদের চেয়ে বেশ বড়। এই বাঙালিরা রয়েছে পশ্চিমবঙ্গ, আসাম ও ত্রিপুরা রাজ্যে। বাংলা ভাষার জন্য রক্ত দিয়েছে ও আন্দোলন করেছে পদ্মা, মেঘনা ও যমুনা পাড়ের বাঙালিরা। ভাগীরথীর তীরের বাঙালিদের হাতে বাংলা ভাষা ও সাহিত্যের চরম উৎকর্ষ সাধিত হলেও তারা ভাষার জন্য আন্দোলন করেনি, রক্ত ঝরায়নি। তারা অম্লান বদনে হিন্দির আধিপত্য মেনে নিয়েছে। তারা নিজেদের সর্বাগ্রে ভারতীয় বলে পরিচয় দেয়, তাদের দ্বিতীয় পরিচয় হল তারা বাঙালি। এখন পশ্চিমবঙ্গে বাংলা ভাষা ও সাহিত্যের চর্চা অনেকটাই নিষ্প্রভ হয়ে পড়েছে। আসামের বাঙালিরা বাংলা ভাষার জন্য রক্ত দিয়েও সফল হতে পারেনি। ত্রিপুরা রাজ্যের বাঙালিরাও তাদের ভারতীয় পরিচয়কে মুখ্য বলেই মনে করে। ১৯০৫ সালে বঙ্গভঙ্গের পর কলকাতার এলিটদের নেতৃত্বে বঙ্গভঙ্গ রদের জন্য তুমুল আন্দোলন হয়েছিল। সেদিন বঙ্গভঙ্গকে বঙ্গমাতার অঙ্গচ্ছেদ বলে বিবৃত করা হয়েছিল। এরই পরিণতিতে ১৯১১ সালে বঙ্গভঙ্গ রদ হয়ে যায়। ১৯৪৭-এ ভারতে ইংরেজ শাসন অবসানের মুহূর্ত যখন ঘনিয়ে আসে, তখন হোসেন শহীদ সোহরাওয়ার্দী, আবুল হাশেম এবং শরৎ বসু বাংলাকে অবিভক্ত রেখে একটি স্বাধীন-সার্বভৌম অখণ্ড সমাজতান্ত্রিক বাংলাদেশের প্রস্তাব রেখেছিলেন। তাদের এই প্রস্তাবের ঘোর বিরোধিতা করেছিল কংগ্রেস ও হিন্দু মহাসভার নেতারা। সেদিন বঙ্গমাতার অঙ্গচ্ছেদের কথা ভাবতে কলকাতাভিত্তিক এলিটদের বুক কাঁপেনি। জওহরলাল নেহেরু এবং বল্লভ ভাই প্যাটেল প্রমুখ কংগ্রেস নেতা বাংলা ভাগ করার জন্য জেদ করেছিলেন। তাদের সঙ্গ যুক্ত হয়েছিলেন শ্যামাপ্রসাদ মুখার্জি। ফল যা হওয়ার তাই হয়েছিল। বাংলা বিভক্ত হল এবং পূর্ববঙ্গ পাকিস্তানের একটি প্রদেশে পরিণত হল। সাম্প্রদায়িকতার কাছে পরাস্ত হল অখণ্ড বাঙালি সত্তা। নেভিল ম্যাক্সওয়েলকে দেয়া এক সাক্ষাৎকারে গণচীনের প্রথম প্রধানমন্ত্রী চৌ এন লাই বলেছিলেন, পৃথিবীর সব বিভক্ত জাতি একদিন ঐক্যবদ্ধ হবে। ইতিমধ্যে পূর্ব ও পশ্চিম জার্মানি এক হয়েছে, উত্তর ও দক্ষিণ ভিয়েতনাম এক হয়েছে। উত্তর ও দক্ষিণ কোরিয়া চরম বৈরিতা সত্ত্বেও যুগপৎ জাতীয় পুনঃএকত্রীকরণের কথা বলে যাচ্ছে। প্রশ্ন হল, বাঙালিদের ক্ষেত্রে সে রকম কিছু ঘটবে কি? সমস্যাটা হল, মনস্তাত্ত্বিক দিক থেকে দুই বাংলার জনগোষ্ঠীর মধ্যে বিশাল দূরত্ব বিরাজ করছে। এসব কারণেই জিয়াউর রহমান বাংলাদেশের জাতীয় পরিচয় নির্ধারণে ভাষা, মুক্তিযুদ্ধ, ধর্ম ও ভূগোলকে গুরুত্ব দিয়েছিলেন। বলেছিলেন বাংলাদেশী জাতীয়তাবাদের কথা। জাতীয়তাবাদের মূল উপাদান হল অভিন্ন অনুভূতির অস্তিত্ব। বাংলাদেশের সংবিধান নির্ধারিত মানচিত্রের মধ্যেই এই অভিন্ন অনুভূতি বিরাজ করতে দেখা যায়। এছাড়া বাংলাদেশে বসবাসকারী ক্ষুদ্র জাতিসত্তাগুলো বাংলাদেশী পরিচয়েই স্বচ্ছন্দবোধ করে। ১৯৭২-এ চাকমা নেতা মানবেন্দ্র লারমা জাতীয় সংসদে বলেছিলেন, একজন চাকমা বাঙালি হতে পারে না, একজন বাঙালি চাকমা হতে পারে না; কিন্তু একজন চাকমা বাংলাদেশী হতে পারে। জিয়াউর রহমান আমাদের ইতিহাসের অতীত ও বর্তমানের বিশ্লেষণ করেই বাংলাদেশী জাতীয়তাবাদের ধারণা তুলে ধরেছিলেন।
জাতি গঠনে জিয়াউর রহমান অনবদ্য ভূমিকা পালন করেছিলেন। বাংলাদেশের পথে-প্রান্তরে তিনি হেঁটে শত শত মাইল অতিক্রম করেছিলেন জাতিকে ঐক্যবদ্ধ করার জন্য। তিনি নারী-পুরুষ, শিশু ও কিশোর, যুবক-যুবতীসহ জাতির সব খণ্ডাংশকে অনুপ্রাণিত করেছিলেন জাতীয়তাবোধ এবং স্বাধীনতা ও সার্বভৌমত্বের অমোঘ মন্ত্রে। তিনি চেয়েছিলেন উন্নয়ন ও উৎপাদনের রাজনীতিতে জাতিকে উজ্জীবিত করতে। বস্তুত উৎপাদনঘনিষ্ঠ না হলে কোনো জাতিকেই দেশপ্রেমের মন্ত্রে উদ্বুদ্ধ করা যায় না। উৎপাদনের সঙ্গে সম্পর্কহীনতা দুর্বৃত্ত পুঁজিরই বিকাশ ঘটায়। বাংলাদেশের বিরাজমান সমস্যাগুলোর অনেকই দুর্বৃত্তায়ন সঞ্জাত। জিয়াউর রহমান অক্লান্ত পরিশ্রম করে জাতি গঠনে আত্মনিয়োগ করেছিলেন। বিশ্বসভায় বাংলাদেশের ভাবমূর্তিকে উজ্জ্বল করেছিলেন। এরই প্রতিফলন ঘটেছিল জাতিসংঘের নিরাপত্তা পরিষদে বাংলাদেশ অস্থায়ী সদস্য রূপে নির্বাচিত হওয়ার মধ্য দিয়ে। বাংলাদেশের অর্থনীতির প্রাণশক্তি পোশাক শিল্প ও বৈদেশিক কর্মসংস্থান তারই অবদান। এই মানুষটি খুবই অল্প সময় পেয়েছিলেন তার জাতি গঠনের প্রয়াসে। তিনি যদি অন্তত আরও এক দশক বেঁচে থাকতেন, তাহলে বাংলাদেশের চেহারা অনেকটাই বদলে যেত। জাতির দুর্ভাগ্য, চক্রান্তকারীরা তাকে তার আরাধ্য কাজ সম্পন্ন করতে দেয়নি।
ড. মাহবুব উল্লাহ : অধ্যাপক ও অর্থনীতিবিদ

আরো পড়ুন
নির্বাচনের সৌন্দর্য বজায় রাখতে হবে
সাধারণ মানুষের শিক্ষা কেমন চলছে
সু চি দায় এড়াতে পারেন না
শীর্ষ খবর
সর্বশেষ খবর
জাতীয়
মিয়ানমারকে চাপ দিতে যুক্তরাষ্ট্রের প্রতি প্রধানমন্ত্রীর আহ্বান
জমে ওঠেনি রাজধানীর পশুর হাট
আন্তর্জাতিক
ফিলিস্তিনে ইসরাইলের বসতি স্থাপন অবৈধ: জাতিসংঘ মহাসচিব
মালয়েশিয়ায় হাজারো মানুষের বিক্ষোভে কান্নার রোল
রাজনীতি
ঈদের দিনেও ত্রাণ দেবে বিএনপি
আবারও জঙ্গিবাদ মাথাচাড়া দিতে পারে: সেতুমন্ত্রী
খেলা
বাংলাদেশের জয়ে যা লিখলেন শেহওয়াগ
দ্বিতীয় টেস্টের বাংলাদেশ দল ঘোষণা
২২ গজের জন্যই সাকিবের জন্ম: মাশরাফি
বাংলাদেশ এখন রাষ্ট্রীয় সন্ত্রাসের জনপদ: মির্জা ফখরুল
অজানা আশঙ্কায় বেপরোয়া সরকার: খালেদা জিয়া
বাঙালিদের হাতে সম্ভ্রম খোয়ালো অস্ট্রেলিয়া!
টেস্টে বাংলাদেশের যত জয়
বাসের চালক ও সুপারভাইজারের স্বীকারোক্তিমূলক জবানবন্দি
'৭৫-এর পর ক্ষমতাসীনরা খুনিদের পক্ষে ছিল: প্রধানমন্ত্রী
ধর্ষণে ব্যর্থ হয়ে প্রেমিকাকে গলাকেটে হত্যা
মুশফিক-সাকিবদের সুখবর দিলেন পাপন
‘লাব্বাইক’ ধ্বনিতে মুখরিত মিনা
প্রথম পাতা
শেষ পাতা
খবর
নগর-মহানগর
সম্পাদকীয়
উপসম্পাদকীয়
বাতায়ন
আইটি বিশ্ব
দশ দিগন্ত
আনন্দ নগর
খেলা
টিউটোরিয়াল
শিল্প বাণিজ্য
বাংলার মুখ
ঘরে বাইরে
প্রতিমঞ্চ
উত্তরের জনপদ
আবহমান চট্টগ্রাম
শোক সংবাদ
দ্বিতীয় সংস্করণ
RSS Feed
Mobile App
ভারপ্রাপ্ত সম্পাদক : সাইফুল আলম, প্রকাশক : সালমা ইসলাম
প্রকাশক কর্তৃক ক-২৪৪ প্রগতি সরণি, কুড়িল (বিশ্বরোড), বারিধারা, ঢাকা-১২২৯ থেকে প্রকাশিত এবং যমুনা প্রিন্টিং এন্ড পাবলিশিং লিঃ থেকে মুদ্রিত।
পিএবিএক্স : ৮৪১৯২১১-৫, রিপোর্টিং : ৮৪১৯২২৮, বিজ্ঞাপন : ৮৪১৯২১৬, ফ্যাক্স : ৮৪১৯২১৭, সার্কুলেশন : ৮৪১৯২২৯। ফ্যাক্স : ৮৪১৯২১৮, ৮৪১৯২১৯, ৮৪১৯২২০
E-mail: jugantor.mail@gmail.com
Design and Developed by
উপরে
শিরোনাম :
বাঙালিদের হাতে সম্ভ্রম খোয়ালো অস্ট্রেলিয়া!       মুশফিক-সাকিবদের সুখবর দিলেন পাপন       দেখা হবে স্বাধীন আরাকানে নয়তো জান্নাতে       বাংলাদেশ কতটা আগ্রাসী তা অস্ট্রেলিয়াও বুঝেছে: মুশফিক       নব্য জেএমবির আইটি প্রধান ফের গ্রেফতার